Ol pipol blong aelan blong Tanna, oli ol hat woking pipol blong Vanuatu. Taem we pipol igo pem ol prodak long maket long Port Vila, oli save luk ol mama blong Tanna. Sam long olgeta mama ia, oli no salem ol kakae we oli groem long Efate be oli salem tu ol prodak blong karen blong aelan blong Tanna. Ol fama long Tanna i talem se aelan blong olgeta, hemi gud blong planem evri kaen kakae be ino kat maket blong hem. Oli talem se oli karem smol ikam long maket long Lenakel be maket i smol tumas. Oli askem gavman blong fainem maket blong ol prodak blong olgeta.I bin kat wan taem finis we wan fama nomo, hemi planem jinja be from we ino bin kat maket blong hem, fama ia, hemi bin karem ol jinja blong hem mo kam kapsaetem long rod blong trak. Oli talem se ol trak oli mas trikim ol hip blong ol jinja ia sapos bae oli fas. Ol fama i talem se naoia, oli laki smol from we ikat ekonomik aktiviti we hemi stap kirap long Tanna olsem konstraksen blong rod mo oli help blong salem ol prodak blong karen blong olgeta.
tpi_Latn